b'\n_START_ARTICLE_\nIon\n_START_PARAGRAPH_\nIon je eno ali mnogoatomni elektri\xc4\x8dno nabiti delec, ki nastane, \xc4\x8de se atomu, molekuli ali\xc2\xa0\xc2\xbbskupini atomov\xc2\xab\xc2\xa0odvzame ali doda en ali ve\xc4\x8d elektronov. Je elektri\xc4\x8dno nabiti atom ali molekula. Razlog za nabitost je razlika v \xc5\xa1tevilu protonov in elektronov. \xc4\x8ce je elektronov manj kot protonov, je naboj pozitiven (kation), v primeru, da je protonov manj kot elektronov, pa je negativen (anion). \xc4\x8ce kapljevina vsebuje ione, se imenuje elektrolit in prevaja elektri\xc4\x8dni tok. Zgled dobro znane ionizacije plina je elektri\xc4\x8dna strela._NEWLINE_Ko snovi reagirajo med seboj, imajo njihovi atomi te\xc5\xbenjo sprejemanja, oddajanja ali delitve elektronov, da bi pridobili stabilno (polno) zunanjo lupino. Pri tem nastane med temi atomi neke vrste privla\xc4\x8dnost ali vez. Trije glavni tipi vezi so ionska vez, kovalentna vez in kovinska vez, obstajajo pa \xc5\xa1e medmolekulske vezi in vodikove vezi._NEWLINE_Kationi so ioni s pozitivnim nabojem. Nastanejo tako, da atom odda enega ali ve\xc4\x8d elektronov in postane pozitivno nabit ion. Elektrone oddajajo elementi I, II, III skupine periodnega sistema. Njihovi atomi imajo enega, dva ali tri elektrone na zunanji lupini, zato la\xc5\xbeje oddajo te elektrone, kot bi jih sprejeli._NEWLINE_Anioni so ioni z negativnim nabojem. Nastanejo tako, da atom sprejme elektrone. K tvorbi anionov so nagnjeni elementi V, VI in VII skupine, oziroma nekovine.Njihovi atomi imajo pet, \xc5\xa1est ali sedem elektronov na zunanji lupini, zato la\xc5\xbeje sprejemajo elektrone, kot jih oddajajo._NEWLINE_Ionizacija je prehod atoma v ion. Do nje pride, \xc4\x8de atomi oddajajo ali sprejemajo elektrone ali, \xc4\x8de spojina razpade na ione (npr. natrijev klorid v raztopini)._NEWLINE_Ionska vez nastane med kovinami (elektropozitiven element) in nekovinami (elektronegativen element). Stabilna elektronska konfiguracija nastane tako, da kovina odda zunanje elektrone nekovini._NEWLINE_Zgled: nastanek ionske vezi med natrijem in klorom. Atom natrija ima 1e- na zunanji lupini, atom klora pa 7e-. Ko natrij reagira, odda svoj zunanji elektron klorovemu atomu. Nastaneta natrijev in kloridni ion s polnimi zunanjimi lupinami. \xc5\xa0tevilo sprejetih elektronov je vedno eneko \xc5\xa1tevilu oddanih elektronov.'